20/04/2011 | Administración Autonómica
Xunta de Galicia
Consellería de Medio Ambiente, Territorio e Infraestruturas
Instituto Galego de Vivenda e Solo
Urbanismo e patrimonio

Mediante Resolución do 31 de marzo de 2011 da Dirección Xeral do Instituto Galego da Vivenda e Solo (IGVS), deuse inicio ao expediente de reversión de fincas transmitidas ao mesmo, mediante contratos de compravenda, incluídas no sector 10 “ Parque Ofimático” do Plan Xeral de Ordenación Municipal da Coruña. Esta resolución, de acordo co disposto na mesma, notificouse individualmente aos anteriores propietarios que venderon ao IGVS as fincas de referencia, ou aos causahabentes dos que se tivera constancia. Sen prexuízo do anterior, procédese tamén á publicación da resolución, segundo establece a mesma e de acordo co disposto no artigo 59.5 da Lei 30/1992, de 26 de novembro, de Réxime Xurídico das Administracións Públicas e do Procedemento Administrativo Común. Esta publicación ten como finalidade que os posibles titulares do dereito de reversión que non fosen notificados individualmente poidan dirixirse ao IGVS para exercitar o seu dereito, aplicándoselles o contido íntegro da Resolución do 31 de marzo de 2011, para o que deberán enviar a documentación xustificativa do seu dereito ao seguinte enderezo: Dirección Técnica de Solo.- Instituto Galego da Vivenda e Solo.- Área Central, s/n. Polígono de As Fontiñas.15.703 – Santiago de Compostela. Sinalar, por último, que o Anexo I que se cita nesta Resolución de 31 de marzo de 2011 é remitido individualizadamente a cada un dos notificados por conter os datos concretos de cada unha das parcelas, e, polo tanto, non se incorpora á presente publicación. Pola contra, sí se acompaña a esta publicación a relación e identificación das parcelas sobre as que se ofrece o dereito de reversión, sinalando: a) a relación de transmitentes/interesados/representantes; b) o número de protocolo da escritura de transmisión no seu día outorgada (todas as escrituras foron outorgadas na cidade de A Coruña ante o notario D. Rumen Georgiev Apolzan Montehermoso); c) a data da transmisión; d) a referencia catastral da parcela; e) a parroquia na que están radicadas; f) a súa identificación (nome da parcela ou zona); e g) a súa superficie segundo a escritura de transmisión. De acordo co que antecede dáselle publicidade á Resolución de 31 de marzo de 2011: 1.- O Tribunal Superior de Xustiza de Galicia ditou con data 29 de outubro de 2010 e de 9 de novembro de 2010, diversas sentenzas que resolveron varios dos recursos xudiciais interpostos contra resolucións do Instituto Galego da Vivenda e Solo (IGVS) denegatorias de solicitudes de reversión formuladas por anteriores propietarios de terreos situados na zona na que está previsto materializar un Parque Ofimático en A Coruña e que se transmitiron no seu día ó IGVS en virtude de contratos de compravenda. En ditas sentenzas resolveuse a cuestión relativa a se a formalización das compras dos terreos por parte do IGVS en documentos de compravenda supoñía excluír a posibilidade da súa reversión ou se esta podía producirse por considerar que aquelas vendas se atopaban condicionadas polas prerrogativas expropiatorias das que está investido o IGVS. As sentenzas, tendo en conta o Decreto 243/1993 de 30 de setembro polo que se declaraba a urxente ocupación aos efectos de expropiación dos bens e dereitos, estiman que ditas vendas gozan da garantía da reversión. Polo que, o fallo contido nas sentenzas do TSXG consistiu en anular a previa resolución administrativa denegatoria da solicitude de reversión e recoñecer a procedencia de iniciar o expediente de reversión das fincas no seu día transmitidas ao IGVS.2.- A execución das sentenzas referidas implica, por tanto, dar inicio aos expedientes de reversión das fincas transmitidas por compravenda ao IGVS, dándolle a posibilidade da reversión aos anteriores titulares (ou, no seu caso, os seus causahabentes) que celebraron aqueles contratos. Por razóns de seguridade xurídica e para evitar que futuros desenvolvementos urbanísticos no denominado Parque Ofimático de A Coruña poidan verse afectados ou condicionados por eventuais solicitudes de reversión posteriores no tempo ás que foron consideradas nas sentenzas cuxo fallo se executa por medio da presente resolución, a posibilidade de reversión ofrécese a todos aqueles titulares de terreos ou, no seu caso, causahabentes coñecidos, que transmitiran ao IGVS terreos incluídos no ámbito do plan parcial Parque Ofimático.3.- O exercicio de dereito de reversión ten que efectuarse no marco dos seguintes antecedentes de interese: - O 10 de xaneiro de 1991 o Instituto Galego da Vivenda e Solo e o Concello de A Coruña asinaron un convenio para o desenvolvemento dos sectores de solo urbanizado programado (SUP-3) e solo urbanizado non programado (SUNP-4), colindantes entre si, del Plan Xeral de Ordenación Urbana de A Coruña de 1985, coa finalidade da implantación do denominado Parque Ofimático, a cuxo efecto, a instancia do IGVS, redactouse e aprobouse unha Modificación puntual do PXOU e os correspondentes Plan Parcial e Proxecto de Urbanización do sector. Nestes prevese, como uso predominante, a creación de solares para oficinas, sen prexuízo de preverse tamén solares para uso residencial, ademais das correspondentes dotacións públicas (equipamentos, zonas verdes, viais) segundo os estándares establecidos pola correspondente normativa urbanística. - Dende o ano 1991 o IGVS realiza as xestións oportunas para a compra dos terreos, que se materializan en opcións de compra e logo en escrituras públicas de compravenda formalizadas nos anos 1992 a 1995. As fincas compradas comprenden aproximadamente a metade da superficie do sector. - No ano 1998 o novo Plan Xeral de Ordenación Municipal de A Coruña variou as determinacións urbanísticas aplicables ao sector do solo urbanizable do Parque Ofimático (Sector 10), incrementando a edificabilidade e a destinada a uso residencial coa previsión de que o 50% da cal sexa para vivendas suxeitas a protección pública, se ben mantendo tamén o uso terciario ou de oficinas. Para o desenvolvemento do sector redactouse polo IGVS un novo Plan Parcial cuxo texto refundido foi aprobado no Pleno Municipal con data 2 de maio de 2007 e publicado no BOP nº 176, de 1 de agosto de 2007. - Así mesmo, para o desenvolvemento do Plan Parcial, redáctanse polo IGVS, os necesarios Proxectos de Urbanización e de Reparcelación, este último aprobado definitivamente polo Concello o 25 de setembro de 2009 e publicado no BOP de 26 de outubro, e no cal adxudícanse ao IGVS, en subrogación real das fincas iniciais da súa propiedade, determinados solares, uns de uso residencial exclusivamente destinados a vivendas protexidas, e outros tres para uso terciario (oficinas, administrativo e comercial). Tamén no Proxecto de Reparcelación valórase o solo aos efectos das compensacións por excesos e defectos de adxudicación conforme ao aproveitamento urbanístico (usos e intensidade) resultante das determinacións do novo Plan Xeral e do Plan Parcial do Parque Ofimático.4.- En consideración ao disposto na lexislación urbanística, unha das consecuencias da aprobación definitiva do Proxecto de Reparcelación, (aprobado definitivamente, como xa se dixo, o 25 de setembro de 2009) é a de operar a subrogación real das fincas de orixe polas parcelas de resultado, establecéndose a correspondencia entre unhas e outras, polo que a reversión terá lugar nas respectivas parcelas de resultado, ou participacións indivisas correspondentes, nas que as fincas iniciais constan subrogadas no Proxecto de Reparcelación. Esta subrogación o é na totalidade de dereitos e obrigas que actualmente corresponden ao IGVS segundo o disposto no Proxecto de Reparcelación definitivamente aprobado o 25 de setembro de 2009. No Anexo I da presente resolución especifícanse as fincas de resultado que gardan correspondencia coas fincas de orixe que foron transmitidas no seu día ó IGVS. En dito Anexo I tamén se sinala a cota de participación que as parcelas teñen atribuída no proxecto de reparcelación.5.- Constitúe un presuposto inherente á figura da reversión a restitución da indemnización percibida polo expropiado e, neste contexto, debe terse en conta o disposto no artigo 55.2 da LEF, segundo o cal: “2. Por excepción, si el bien o derecho expropiado hubiera experimentado cambios en su calificación jurídica que condicionaran su valor o hubieran incorporado mejoras aprovechables por el titular de aquel derecho o sufrido menoscabo de valor, se procederá a una nueva valoración del mismo, referida a la fecha de ejercicio del derecho, fijada con arreglo a las normas contenidas en el Capítulo III del Título II de esta Ley”. A estes efectos, inclúese no Anexo I da presente resolución o importe que constitúe o intento de mutuo acordo ao que se refire o artigo 24 da LEF. E neste contexto: I. En caso de conformidade co citado importe que constitúe o intento de mutuo acordo, deberá manifestala por escrito ao IGVS, no prazo de quince (15) días a contar dende o seguinte ó da notificación desta resolución. Así mesmo, coa presentación de dita conformidade deberá demostrarse polo reversionista o mantemento da titularidade do dereito de reversión (ou, de ser causahabentes no suposto de transmisión da titularidade do mesmo), mediante copia auténtica e fehacente da documentación acreditativa que certifique dita titularidade. II. En caso de desconformidade co citado importe, requíreselle para que presente ante o IGVS, no prazo de vinte (20) días a contar dende o término dos quince días antes sinalados, a súa folla de aprecio así como a documentación auténtica e fehacente que acredite o mantemento da titularidade do dereito de reversión. Na folla de aprecio o reversionista terá que concretar o valor en que estime os bens obxecto de reversión, podendo aducir cantas alegacións estime pertinentes. A valoración deberá ser forzosamente motivada e poderá estar avalada pola sinatura dun perito, cuxos honorarios serán afrontados por quen presente dita folla de aprecio (artigo 29 da LEF). Presentada dita folla de aprecio, ou transcorrido dito prazo sen tela presentado, o IGVS formulará a súa folla de aprecio no prazo de 20 días, aceptando no seu caso a presentada polo interesado ou rexeitándoa, o que se notificará ao interesado para que no prazo de 10 días a acepte ou rexeite. En caso de rexeitamento, ou de non contestación en dito prazo, pasarase o expediente ao Xurado de Expropiación de Galicia. Así mesmo, ademais do valor de reversión que finalmente se fixe, os reversionistas que exerzan o seu dereito e accedan á condición de propietarios, terán que asumir os gastos de urbanización do xeito establecido no proxecto de reparcelación. Polo que respecta aos gastos de xestión futuros e demais gastos de urbanización débese deixar constancia que a materialización da reversión implica, respecto das fincas nas que opere este instituto, a subrogación na posición do IGVS e, por ende, a obriga dos reversionistas que exerzan o seu dereito e accedan á condición de propietarios, de realizar as contribucións e derramas previstas no proxecto de reparcelación. Ao prezo que finalmente se fixe, deberanse engadir todos aqueles custos, incluídos os fiscais, notariais e de rexistro, que xere a realización da reversión.6.- De acordo co artigo 55.3 da LEF o prazo para que o pago ou consignación do prezo teña lugar, será de tres meses desde a súa determinación en vía administrativa, baixo pena de caducidade do dereito de reversión. De non producirse o pago ou consignación do prezo da reversión no indicado prazo de tres meses, caducará a posibilidade de reversión dos terreos transmitidos ó IGVS e incluídos no plan parcial do Parque Ofimático, quedando, en consecuencia, imposibilitada a súa reversión aos titulares ou causahabentes do dereito de reversión. Dentro de dito prazo de tres meses, deberá procederse ao pago na conta 0072-0134-48-0000112798 do IGVS ou á consignación da cantidade establecida como prezo da reversión.7.- O enderezo postal ao que se poderán dirixir os escritos e documentación será o seguinte: Dirección Técnica de Solo.- Instituto Galego da Vivenda e Solo.- Área Central, s/n. Polígono de As Fontiñas.15.703 – Santiago de Compostela. Á vista do que antecede, RESOLVO: 1. Incoar expedientes de reversión a favor de todos os titulares do dereito de reversión como consecuencia da transmisión de terreos ao IGVS para a materialización do plan parcial do Parque Ofimático na cidade de A Coruña en cumprimento das sentenzas ditadas polo Tribunal Superior de Xustiza de data 29 de outubro de 2010 e de 9 de novembro de 2010.2. Dispoñer que a reversión terá lugar nas parcelas de resultado ou participacións indivisas destas, subrogándose, respecto daquelas parcelas, na totalidade de dereitos e obrigas que actualmente corresponden ó IGVS segundo o disposto no Proxecto de Reparcelación definitivamente aprobado o 25 de setembro de 2009 e tal e como se especifica para cada titular no Anexo I.3. Dispoñer, de acordo co artigo 55.2 da LEF, que se proceda a unha nova valoración dos bens a revertir. A estes efectos, comunícase aos reversionistas o importe que constitúe o intento de mutuo acordo ao que se refire o artigo 24 da LEF, o cal se inclúe no Anexo I desta resolución, informándolles que: a. En caso de conformidade co citado importe que constitúe o intento de mutuo acordo, deberán manifestala por escrito ao IGVS, no prazo de quince (15) días a contar dende o seguinte ó da notificación desta resolución. b. En caso de desconformidade co citado importe, requíreselles para que presenten ante o IGVS, no prazo de vinte (20) días a contar dende o término dos quince días antes sinalados, a súa folla de aprecio. En dita folla de aprecio deberán concretar o valor en que estimen os bens obxecto de reversión, podendo aducir cantas alegacións estimen pertinentes. A valoración deberá ser forzosamente motivada e poderá estar avalada pola sinatura dun perito, cuxos honorarios serán afrontados por quen presente dita folla de aprecio (artigo 29 da LEF). Presentada dita folla de aprecio, ou transcorrido dito prazo sen tela presentado, o IGVS formulará a súa folla de aprecio no prazo de 20 días, aceptando no seu caso a presentada polo interesado ou rexeitándoa, o que se notificará ao interesado para que no prazo de 10 días a acepte ou rexeite. En caso de rexeitamento, ou de non contestación en dito prazo, pasarase o expediente ao Xurado de Expropiación de Galicia.4. Dispoñer, así mesmo, que coa presentación, no seu caso, da aceptación do mutuo acordo, ou da folla de aprecio, deberá demostrarse polo reversionista o mantemento da titularidade do dereito de reversión (ou, de ser causahabentes no suposto de transmisión da titularidade do mesmo), mediante copia auténtica e fehacente da documentación acreditativa que certifique dita titularidade.5. Advertir que, segundo o disposto no artigo 55.3 da LEF, transcorrido o prazo de 3 meses dende a determinación, en vía administrativa, do valor de reversión, sen que o interesado procedese ó pago ou consignación do mesmo, producirase a caducidade do dereito de reversión e non resultará posible a reversión dos terreos transmitidos ao IGVS e que estean incluídos no plan parcial do Parque Ofimático.6. Sinalar que no caso de que se exercite o dereito de reversión e estea abonada no prazo sinalado no apartado anterior a cantidade que definitivamente se fixe en vía administrativa, outorgarase unha acta de formalización da reversión, entre o IGVS e os titulares dos dereitos de reversión, transmitíndose nese mesmo acto a propiedade das fincas de referencia a todos os efectos, adquirindo por iso, con carácter xeral, os dereitos e obrigas inherentes á mesma e, particularmente, no proxecto de reparcelación aprobado con data 25 de setembro de 2009.7. Notificar individualmente a presente resolución a todos os propietarios, ou aos seus causahabentes, que consten ao IGVS e que tiveran vendido ao mesmo as fincas de referencia.8. Publicar a presente resolución no Diario Oficial de Galicia e no Boletín Oficial da Provincia de A Coruña aos efectos do previsto no artigo 59.5 da Lei 30/1992, de 26 de novembro, de Réxime Xurídico das Administracións Públicas e do Procedemento Administrativo Común, remitindo, así mesmo, unha copia da mesma ao Concello de A Coruña para exposición no seu taboleiro de edictos e, adicionalmente, para maior publicidade, proceder a súa publicación nun diario dos de maior difusión na comunidade autónoma; publicacións que se efectúan a fin de que aqueles que non foran obxecto de notificación individualizada poidan exercer ante o IGVS os seus dereitos de reversión.” Contra esta resolución poderá interpoñerse recurso de alzada ante o Conselleiro de Medio Ambiente, Territorio e Infraestruturas no prazo dun mes contado a partires do día seguinte o da súa publicación, de conformidade co establecido na Lei 30/1992 de 26 de novembro, de réxime xurídico das Administracións Públicas e de procedemento administrativo común, segundo redacción dada pola Lei 4/1999, do 13 de xaneiro. Santiago de Compostela, 7 de abril do 2011 O director xeral do IGVS Antonio José Boné Pina